ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογίών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τον περιορισμό της χρήσης ορισμένων επικίνδυνων ουσιών στα είδη ηλεκτρικού και ηλεκτρονικού εξοπλισμού ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2000/0159 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογίών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τον περιορισμό της χρήσης ορισμένων επικίνδυνων ουσιών στα είδη ηλεκτρικού και ηλεκτρονικού εξοπλισμού

1. Διαδικαστικά θέματα

Η πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τον περιορισμό της χρήσης ορισμένων επικίνδυνων ουσιών στα είδη ηλεκτρικού και ηλεκτρονικού εξοπλισμού (COM (2000) 347 τελικό) εγκρίθηκε από την Επιτροπή στις 13 Ιουνίου 2000 και δημοσιεύτηκε στην Επίσημη Εφημερίδα C 365E της 19ης Δεκεμβρίου 2000.

Η Οικονομική και Κοινωνική Επιτροπή εξέδωσε γνώμη στις 29 Νοεμβρίου 2000.

Η Επιτροπή των Περιφερειών εξέδωσε γνώμη στις 14 Φεβρουαρίου 2001.

Το Ευρωπαϊκό Κοινοβούλιο εξέδωσε γνώμη (σε πρώτη ανάγνωση) στις 15 Μαΐου 2001.

Η Επιτροπή ενέκρινε την τροποποιημένη πρόταση στις 6 Ιουνίου 2001 (COM (2001)316 τελικό)

Το Συμβούλιο εξέδωσε κοινή θέση στις 4 Δεκεμβρίου 2001.

Το Ευρωπαϊκό Κοινοβούλιο εξέδωσε γνώμη (σε δεύτερη ανάγνωση) στις 10 Απριλίου 2002.

Η παρούσα γνώμη καθορίζει τη θέση της Επιτροπής επί των τροπολογιών του Ευρωπαϊκού Κοινοβουλίου, σύμφωνα με το άρθρο 251 παράγραφος 2 στοιχείο γ) της συνθήκης ΕΚ.

2. Στόχος τησ πρότασης της επιτροπής

Η πρόταση καθιερώνει περιορισμούς στη χρήση ορισμένων επικίνδυνων ουσιών (βαρέα μέταλλα και βρωμιούχοι επιβραδυντές φλόγας) στη είδη ηλεκτρικού και ηλεκτρονικού εξοπλισμού. Οι περιορισμοί θα τεθούν σε ισχύ το έτος 2008. Ένα τεχνικό παράρτημα παραθέτει πλήθος εξαιρέσεων και μπορεί να τροποποιηθεί βάσει διαδικασίας παραπομπής σε επιτροπή.

3. Γνώμη της επιτροπής επί των τροπολογιών που ενέκρινε το ευρωπαϊκό κοινοβούλιο

3.1. Σύνοψη της θέσης της Επιτροπής

Το Ευρωπαϊκό Κοινοβούλιο ενέκρινε 9 τροπολογίες. 8 τροπολογίες έγιναν δεκτές από την Επιτροπή στο σύνολό τους (τροπολογίες 2, 3, 4, 5, 7, 9, 10 και 17) και 1 καταρχήν (τροπολογία 8).

3.2 Τροπολογίες του Κοινοβουλίου σε δεύτερη ανάγνωση

3.2.1. Τροπολογίες που έγιναν δεκτές

Η Επιτροπή συμφωνεί με την τροπολογία 2 η οποία εισάγει νέα αιτιολογική σκέψη για τα ανταλλακτικά όσον αφορά την εκ νέου χρησιμοποίηση και την αποκατάσταση και με την τροπολογία 17 σχετικά με την αιτιολογική σκέψη 10 (η προσαρμογή της οδηγίας πρέπει να λάβει υπόψη όλα τα επιστημονικά στοιχεία). Η Επιτροπή συμφωνεί επίσης με την τροπολογία 3 η οποία αποκλείει τα επαναχρησιμοποιημένα είδη εξοπλισμού και τα εξαρτήματα από το πεδίο εφαρμογής της οδηγίας, με την τροπολογία 4 η οποία διευκρινίζει ότι ο μεταπωλητής δεν θα πρέπει να θεωρείται ως ο παραγωγός εάν το όνομα του παραγωγού φαίνεται στο είδος εξοπλισμού, με την τροπολογία 5 η οποία ορίζει την ημερομηνία απαγόρευσης χρήσης για το μόλυβδο, τον υδράργυρο, το κάδμιο, το εξασθενές χρώμιο, τα πολυβρωμιωμένα διφαινύλια (ΡΒΒ) και τους πολυβρωμιωμένους διφαινυλαιθέρες (PBDEs) έως την 1η Ιανουαρίου 2006, με την τροπολογία 7 η οποία αποκλείει τα επιδιορθωμένα είδη εξοπλισμού και τα ανταλλακτικά από την εφαρμογή της απαγόρευσης ουσιών, με την τροπολογία 9 σύμφωνα με την οποία λαμβάνονται υπόψη πιθανές αλλαγές στο σχεδιασμό κατά την περαιτέρω αξιολόγηση του παραρτήματος και με την οποία παρέχονται στοιχεία για τις πληροφορίες που έχουν ληφθεί και με την τροπολογία 10 με την οποία δηλώνεται ότι ο κατάλογος των ουσιών που καλύπτονται από την οδηγία πρέπει να αναθεωρείται δίνοντας ιδιαίτερη προσοχή στις επιπτώσεις στο περιβάλλον και στην ανθρώπινη υγεία όσον αφορά άλλες επικίνδυνες ουσίες και ύλες.

3.2.2. Τροπολογίες που έγιναν δεκτές καταρχήν

Η Επιτροπή συμφωνεί καταρχήν με την τροπολογία 8. Εντούτοις, είναι σημαντικό να διευκρινισθεί ότι οιαδήποτε απόφαση για την απαγόρευση άλλων ουσιών μπορεί μόνον να ληφθεί βάσει πρόταση της Επιτροπής και σύμφωνα με τις αρχές που προβλέπονται από τη στρατηγική για τις χημικές ουσίες. Ως εκ τούτου, η Επιτροπή είναι σε θέση να συμφωνήσει με την τροπολογία υπό την επιφύλαξη της ακόλουθης επαναδιατύπωσης: «Βάσει της πρότασης της Επιτροπής, το Ευρωπαϊκό Κοινοβούλιο και το Συμβούλιο θα αποφασίσουν, μόλις διατίθενται επιστημονικά στοιχεία και σύμφωνα με τις αρχές που προβλέπονται στη στρατηγική περί χημικών ουσιών για την απαγόρευση άλλων επικίνδυνων ουσιών και για την υποκατάσταση αυτών από πιο φιλικές προς το περιβάλλον εναλλακτικές ουσίες οι οποίες θα διασφαλίζουν τουλάχιστον το ίδιο επίπεδο προστασίας των καταναλωτών.»

4. Συμπερασμα

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως ορίζεται ανωτέρω.